Solidariteit: ‘Krag van gemeenskap sterker as die staat’Dr. Dirk Hermann, bestuurshoof van Solidariteit. Foto: Reint Dykema Suid-Afrikaners gaan eersdaags langs snelweë reuse-kennisgewingborde met die woorde “#onsbou – bou saam”, sien. Groot koerantadvertensies, radioadvertensies, TV-gesprekke en omvattende sosialemediaveldtogte gaan ingespan word om Suid-Afrikaners en spesifiek die Afrikaanse gemeenskap se gemoed in ŉ positiewe rigting te stuur. Kunstenaars soos Steve Hofmeyr, Jac de Priester, Sorina (Flooze) en Adam Tas word in van die advertensies gebruik. Die veldtog gaan ook na honderde werkplekke in Suid-Afrika geneem word. “Ons is nie naïef in die veldtog oor die werklikhede in Suid-Afrika nie. Ons het ’n regering wat swak regeer, ’n president in wie almal hulle vertroue verloor het, ’n ekonomie wat onder groot druk is en misdaad wat handuit ruk. Ons kan egter nie toelaat dat dié faktore ons totaal oorheers nie. Die veldtog gaan mense aanmoedig om die krag van die gemeenskap te ontdek, wat sterker kan wees as die mag van die staat,” het Dirk Hermann, bestuurshoof van Solidariteit, gesê. Volgens Solidariteit gaan dié veldtog een van die grootstes van sy soort wees. “Ons is bekommerd dat mense nie net negatief is nie, maar selfs angstig. Ons wil mense weer die gevoel gee dat hulle self beheer oor hul toekoms kan neem en dat hulle nie net slagoffers van omstandighede hoef te wees nie. Ons is van mening dat veral die Afrikaanse gemeenskap dit dringend nodig het,” sê Hermann. Volgens Hermann is nog ’n belangrike tema van die veldtog dat baie bietjies baie maak. As elkeen net doen wat hy moet doen, staan ŉ mens dikwels verstom oor die groot uitkoms, het hy gesê. Die veldtog doen ’n beroep op mense om prakties in die gemeenskap betrokke te raak. “Ons sê vir mense om betrokke te raak by jou skool, by jou kerk. Gaan ry patrollie, ondersteun die plaaslike biblioteek, gaan koop ’n Afrikaanse CD of boek en gaan kyk na ’n Afrikaanse fliek. Sluit aan by gemeenskapsinstellings. As elkeen ’n ekstra myl in sy of haar gemeenskap loop, word daar miljoene myle op pad na ’n nuwe toekoms geloop,” het Hermann gesê. “Solidariteit gaan nie toelaat dat die toekoms met ons gebeur nie; ons gaan dit bou. As Afrikaans onder druk is en universiteite word afgebrand, bou ons ’n nuwe wêreldklas Afrikaanse private universiteit, Akademia. As staatskolleges inmekaartuimel, bou ons ’n nuwe tegniese kollege, Sol-Tech. As daar teen ons jong mense op grond van ras gediskrimineer word met die toekenning van studiehulp, bou ons saam met Solidariteit Helpende Hand, ’n studiefonds wat reeds R100 miljoen sterk staan.” Hermann het verder gesê dat die Solidariteit-bouprojekte honderde miljoene rande kos en dat dit gebou word deur elke Solidariteit-lid wat R10 per maand vir die projekte skenk. “Om ’n groot toekoms te bou, is dikwels baie kleiner as wat mens dink. Klein druppeltjies maak strome, strome maak riviere en riviere vorm damme. Elkeen moet net sy deel doen. As jy dit besef, besef jy dat jy beheer het oor die toekoms. Ons toekoms is nie in die hande van ’n swak staat of president nie.” Die veldtog gaan ook ’n beroep op mense doen om gemeenskapsinstellings sterk te maak, het Hermann gesê. “Ons glo die antwoord vir minderhede in ’n meerderheidsomgewing is lewenskragtige instellings soos kultuurinstellings, vakbonde, burgerregte-instellings, opleidingsinstellings, media-instellings, finansiële instellings en nog meer. Deur burgerlike instellings kan grondwetlike regte gerealiseer word. Goed georganiseerde burgerlike instellings help dat daar effektief met die staat in interaksie getree kan word.” Die veldtog gaan vier maande duur.